РЕГЛАМЕНТ (ЕС) № 1270/2009 НА КОМИСИЯТА
от 21 декември 2009 година
относно безсрочното разрешаване на определени добавки във фуражите
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), и по-специално член 3 и член 9г, параграф 1 от нея,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (2), и по-специално член 25 от него,
като има предвид, че:
(1)
С Регламент (ЕО) № 1831/2003 се предвижда разрешаването на употребата на добавки при храненето на животните.
(2)
В член 25 от Регламент (ЕО) № 1831/2003 се предвиждат преходни мерки за заявленията за разрешаване употребата на хранителни добавки, които са подадени в съответствие с Директива 70/524/ЕИО преди датата на влизане в сила на Регламент (ЕО) № 1831/2003.
(3)
Заявленията за разрешаване на добавките, посочени в приложенията към настоящия регламент, бяха подадени преди датата на влизане в сила на Регламент (ЕО) № 1831/2003.
(4)
Първоначалните бележки по тези заявления, предвидени по силата на член 4, параграф 4 от Директива 70/524/ЕИО, бяха изпратени на Комисията преди датата на влизане в сила на Регламент (ЕО) № 1831/2003. Поради това тези заявления следва да продължат да бъдат третирани в съответствие с член 4 от Директива 70/524/ЕИО.
(5)
Употребата на ензимния препарат от ендо-1,3(4)-бета-глюканаза, получавана от Trichoderma reesei (CBS 526,94), беше разрешена временно за прасенца с Регламент (ЕО) № 2374/98 на Комисията (3). Тя беше разрешена без ограничение във времето за пилета за угояване с Регламент (ЕО) № 2036/2005 (4). Бяха предоставени нови данни в подкрепа на заявление за разрешаване на употребата на посочения ензимен препарат без ограничение във времето за отбити прасенца. Оценката показва, че са спазени изискванията, установени в член 3а от Директива 70/524/ЕИО за издаването на такова разрешение. Съответно употребата на посочения ензимен препарат, както е определена в приложение I към настоящия регламент, следва да бъде разрешена без ограничение във времето.
(6)
Употребата на ензимния препарат от ендо-1,3(4)-бета-глюканаза, получавана от Aspergillus aculeatus (CBS 589,94), ендо-1,4-бета-глюканаза, получавана от Trichoderma longibrachiatum (CBS 592,94), алфа-амилаза, получавана от Bacillus amyloliquefaciens (DSM 9553), бацилолизин, получаван от Bacillus amyloliquefaciens (DSM 9554), и ендо-1,4-бета-ксиланаза, получавана от Trichoderma viride (NIBH FERM BP 4842), беше разрешена временно за прасенца с Регламент (ЕО) № 2200/2001 на Комисията (5). Тя беше разрешена временно за пуйки за угояване с Регламент (ЕО) № 252/2006 на Комисията (6). Тя беше разрешена без ограничение във времето за пилета за угояване с Регламент (ЕО) № 358/2005 на Комисията (7) и временно разрешена за кокошки носачки с Регламент (ЕО) № 1140/2007 на Комисията (8). Бяха предоставени нови данни в подкрепа на заявление за разрешаване на употребата на посочения ензимен препарат без ограничение във времето за пуйки за угояване и за отбити прасенца. Оценката показва, че са спазени изискванията, установени в член 3а от Директива 70/524/ЕИО за издаването на такова разрешение. Съответно употребата на посочения ензимен препарат, както е определена в приложение II към настоящия регламент, следва да бъде разрешена без ограничение във времето.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
За определения в приложение I препарат, който спада към групата „Ензими“, се дава разрешение без ограничение във времето като добавка при храненето на животните при условията, предвидени в посоченото приложение.
Член 2
За определения в приложение II препарат, който спада към групата „Ензими“, се дава разрешение без ограничение във времето като добавка при храненето на животните при условията, предвидени в посоченото приложение.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел нa 21 декември 2009 година.